Presidentti Donald Trumpin mukaan Pittsburghin synagoga-ampuminen olisi ehkä voitu estää.

Lauantaina tapahtuneen joukkosurman jälkeen toimittajille puhunut Trump sanoi, että rakennuksen sisällä oleva aseistettu vartija olisi ehkä voinut pysäyttää ammuskelun.

– Jos temppelin sisällä olisi ollut jonkinlaista suojausta, niin tilanne olisi saattanut olla hyvin erilainen, mutta ei ollut, Trump vastasi uutistoimisto Reutersin mukaan, kun häneltä kysyttiin tapahtuneen mahdollista kytköstä Yhdysvaltojen aselakeihin.

Yhdysvalloissa usein toistuneiden joukkoampumisten seurauksena aselakien tiukennusta on vaadittu erityisesti sotilastyylisten puoliautomaattisten kiväärien osalta. Tiukennusten vastustajat ovat usein esittäneet, että lakimuutosten sijaan esimerkiksi koulujen opettajien aseistaminen parantaisi turvallisuutta.

Lauantaina Pittsburghin kaupungissa sijaitsevassa synagogassa tapahtuneessa ammuskelussa kuoli ainakin 11 ihmistä. Ampujaksi epäilty mies on pidätetty.

Trump kertoi aikovansa vierailla Pittsburghissa, mutta ei tarkentanut koska.